צו ראשון הוא המפגש הראשון שלכם עם צה''ל, והוא נערך לכל המלש''בים (מועמדים לשירות ביטחון) בסביבות גיל 16 וחצי לפי תאריך הלידה העברי. השלבים השונים של הצו הראשון מאפשרים לצבא להכיר אתכם לעומק: מצב רפואי, לימודי, משפחתי, כלכלי ועוד. כמו כן, הגורמים הממיינים מתרשמים מהאישיות שלכם ובודקים אילו כישורים יש לכם - רמת עברית, מיומנויות חשיבה ועוד. הצו הראשון נועד לעזור לצה''ל לנתב אתכם למיוני המשך לתפקידים ספציפיים כדי שבסופו של דבר תשובצו בתפקיד שמתאים לכם מבחינת כישורים והעדפות אישיות, תוך מענה על צורכי המערכת. הצו הראשון מתחלק לשני שלבים עיקריים – את הראשון אתם עוברים בבית ואת השני בלשכת הגיוס הקרובה לביתכם.